Kommer oor inbrake by geregsinstansiesDie kantore van die direkteur van openbare vervolging vir Gauteng-Noord in Pretoria. Foto: Google Streetview Die parlementêre portefeuljekomitee oor polisie het Maandag gesê onlangse inbrake by sleutelinstansies binne die geregtigheid-, misdaadvoorkoming- en sekuriteitsektor dui op tekortkominge binne die instansies se veiligheidsmaatreëls. “Dit is van noodsaaklike belang dat die nodige veiligheidsmaatreëls in plek moet wees by hierdie instansies. Dit is nie onderhandelbaar nie,” het Francois Beukman, voorsitter van die komitee, gesê na aanleiding van die inbraak Sondagaand by die kantoor van die direkteur van openbare vervolging (DOV) in Gauteng-Noord in Pretoria. “Ek dink die onlangse inbrake dui daarop dat daar inderdaad sekere tekortkominge in die toepassing van veiligheidsmaatreëls is. Die nodige stappe moet deur die betrokke beamptes gedoen word om die veiligheid op te skerp sodat die publiek sekerheid kan hê dat vertroulike inligting veilig gestoor word.” Maroela Media het vroeër berig twee rekenaars is tydens die inbraak by die DOV se kantoor gesteel. Die voorval kom net ŉ week nadat daar by die Valke se kantoor in Pretoria ingebreek en sewe rekenaars gesteel is. In Maart is daar ook by die kantoor van die hoofregter ingebreek. Daar is tydens hierdie inbraak ook rekenaars gesteel waarop inligting oor die indiensneming van regters en ander werknemers gestoor was. Beukman het gesê die waarnemende hoof van die Valke, lt.genl. Yolisa Matakata, sal op 4 Augustus voor die komitee geroep word om verslag te doen oor die inbraak. “Met betrekking tot die Valke is dit ŉ reusekommer vir die portefeuljekomitee omdat die Valke ernstige en georganiseerde misdaad moet ondersoek. Daar moet buitegewone maatreëls in plek wees om seker te maak dat daar nie inbrake plaasvind of inligting op onwettige wyse bekom word nie,” het hy gesê. “Ons wil ook die gerusstelling hê dat daar landswyd pogings is om die Valke se kantore behoorlik te beveilig sodat daar nie ŉ herhaling is van wat verlede week gebeur het nie.” Beukman het gesê hoewel hy nie op die bedryfskwessies van die polisie kan kommentaar lewer nie, dui die aard van die inbrake op ernstige veiligheidsoortredings. “Dit is kommerwekkend dat daar ŉ patroon te bespeur is en daarom is dit noodsaaklik dat die polisie ŉ deurbraak sal maak om die skuldiges vas te trek.”